Drježdźany (SN/at). Wuslědki 20. wubědźowanja wo Sakske nowinarske foto lěta su zajimcam wot wčerawšeho w Drježdźanskej kupnicy Galerija na Starym torhošću přistupne. Składnostnje wotewrjenja mjeztym dwanaty raz na tymle městnje wotměwaceje so ekspozicije wuzběhny zastupowacy šefredaktor Sächsische Zeitung Olaf Kittel za jurorow ličbu 228 wubědźowanskich dźěłow, kotrež bě 53 fotografow ze wšeje Sakskeje zapodało. Zwjeselace zdobom je, zo wobdźělichu so dźesaćo prěni raz.
Sakske nowinarske foto lěta 2017 z titlom „Złe překwapjenje, njewuspěšne za Němsku“ třělił bě Eric Münch z Drježdźan na wólbnej party Drježdźanskeje CDU po wólbach zwjazkoweho sejma. Po słowach jury skutkuje foto kaž mólba, we wobličach zwobraznjenych wosobow spóznawaš wulki strach. Po wšěm zdaću su runje prěnju prognozu wólbneho wuslědka z wuspěchom AfD zhonili.
szl_Latn szl_Latn